Á wóg mīńzízíŋ mí Yúda ai Bényamín mí ngáwóg naa bɔ́n bə́ Ísraɛ̂l bə́ ngalóŋ yā Ńtondôbə, Zambá Ísraɛ̂l tə́mpɛ́l, 2ńdɔ̄ bə́ ngákə̄ ábə Zorobabel, ai Yosué ai bətə́bə bə́ ósú yā mə̄ndá mə́ bod, bɔ́ ai bɔ́ nâ: "Byǎyi nâ bǐ vɔ́lī mína məlóŋ, amú a tádigi ábǒg Asarhadon, ǹkúkúmá yǎ Asiría, yǎ á ngāsɔ́ ai bía mú, byâ byǎdzə̄ŋ fə Zambá anə́ mínā. 3Ńdɔ Zorobabel, Yosué ai bə́tə́bə̄ bə́ ósú bə̄vɔ́g yā mə̄ndá mə́ bǒd yā Ísraɛ̂l bə́ ngáyalán bɔ́ nâ: "Lə́ sə́ kig m̀bəŋ nâ bíā mína bǐ loŋ Zambá wāān tə́mpɛ́l fǔfulu, bíā byāyəan lóŋ Ńtondôbə Zambá Ísraɛ̂l tə́mpɛ́l, etám etám, anə́ ḿból Sírus ǹkúkúmá Pérsia á ngābénde.” 4Ńdɔ fɔ́ɔ́ bod bə́ ǹnam bə́ ngátádī nə́ bâsui bɔ́n bə́ Yúda ngul á sí, bə́ ngasǐ fə̄ bɔ́ nə́ bə́ bɔ təgě fə bǎd kə ai məlóŋ ósū. 5Ńtíé ósə̄ Sírus a ngátɔbɔ ǹkúkúmá Pérsia a kələ kwí ábǒg édzóē Darius ǹkúkúmá Pérsia, hə bə́ nɔŋɔ mɔní, bə́ kuzu bələ́b bə́ ńkúkúmá, ású yə̄ nâ esíé dzábán é wu ǹtug. Efɔlan bəkálara á zāŋ Sersɛs bân Artasersɛs 6Abǒg edzóe Sersɛs, á mə̄tádí mə́ édzóē dzíé, ńdɔ̄ bə́ ngátil kálada nə́ básɔ̄man bǒd yā Yúda ai ébá yā Yērúzalɛm. 7Âbǒg édzóē Artasersɛs, Bishlam, Mithredath ban Tavêl ai bod bə̄fə́ yā édzóē bə́ ngátil Artasersɛs ǹkúkúmá Pérsia nə́ básɔ̄man Yērúzalɛm. Kálada te á ngābə́ ńtilán ai bikangá bí araméan á ńkɔ́bɔ̄ araméan. 8Ńdɔ̄ Rehum, m̀baala zitám ai Shímshái, ǹsaŋ bəkálada, bə́ ngátil ǹkúkúmá Artaserses é kálada nyɔ́: “Rehum, m̀baala zitám Shimshái, ǹsaŋ bəkálada, ai bod bə̄fə́ yā edzóe, bǒd yā Dîn, yā Afarsathag, yā Tarpel, yā Arafas, yā Urug, yā Babilón, yā Suse, yā Déha, yā Elam ai mə́yɔŋ mə́sə məvɔ́g yā mod nénə̄ ai məyɔŋ mə́ yəmə Asurbanipal a ngálom á mīńkóm á bə̄tísɔn yǎ Samaría ai ḿfág ńnam ósə m̀bɔ́g, ai á Éfrāta á yād ai bífas bísə bivɔ́g”. 11É kálada bə́ ngálóm ā kɔ́bɔgɔ nâ: "Ǎ ńkúkúmá Artasersɛs, bía bitúgā bíé ai bǒd yā Éfrāta á yād, ai mímfág mísə mivɔ́g. 12Byǎbɔ́ wa áyə̄mə́ dīlí nâ é Yúdɛn yā bə́ ngábɛ́d ábə̄ bíā, bə́ sɔ̂ ábə wa wé, bə́ ngázu kwí á Yērúzalɛm, ńdɔ̄ bə́ ngadúgan yǎ lōŋ ḿbə̂ tísɔn a nə́ ńkāngā nyɔ́; bə́ tádi yǎ fə nâ bâkom mim̀fǐm yā óngōla, ǹdɔ̄ bə́ ngafǎg yǎ fə bíbɛ̄ yā ndá. Étɔ̄á dzī, ǹkúkúmá á bələ́ naa a yəmə nâ ngə́ tísɔn te e dúgán lóŋoban, mim̀fim mí mān dúgán komban, bod bâyǐ kīg fə bǎd yân tɔ tóya, tɔ ǹtólo ziŋ, ákúmá ásə̄ báyəan və́ ńkūkúmá lâyi díbi. 14É bíā yā byādí ńkǔ yā ndá ǹkúkúmá bā, lâyəǎn kig nâ bǐ yen akyaí ósáma tē á kúbugan ǹkúkúmá á nyɔ́l, ású tē byābɔ ǹkúkúmá áyə̄mə́ dī nâ: 15bə́ tóán dzə́ŋ á bə̄kálada běsōá. Á kálada miǹláŋ wayi yén naa é tísɔn nyí é nə m̀bə̂ tísɔn, e tɔá fə kada kádá, e bɛnə edzóē míńkúkúmá, yakad yǎ sɔ́ yabui bə́bə̂ bisɔ̌g á mə̄lú yā ókōbá, ású tē bə́ ngáman dzɔ́ tsam. 16Ńdɔ byâbɔ ǹkúkúmá áyəmə́ naa ngə́ tísɔn te é dúgán lóŋoban, mim̀fim míé mí mān dúgan komban, wǎyǐ kig fə bǎd bǐ bīwógē á Éfrāta á yād. 17Ńdɔ ǹkúkúmá ā dúgán eyalán nâ: "Ǎ Rehum, m̀baala zitám, ǎ Shimshái, ǹsaŋ bəkálara, ai bə́tí bə̄vɔ́g yā édzóē, yā bə́ tɔ̄á á Samaría ai á bəvōm bə̄fə́, á Éfrāta á yād, matám bə́sə mvɔí ! 18Ayəmə́ dílī nâ é kálada yǎ mī ngálóm mā, bə́ ngáman ma nyé lāŋ bə́ fə̄lán fə ma nyé. 19Mə ngávə́ ábéndé, ńdɔ̄ bə́ ngádzə́ŋ, ńdɔ̄ bə́ ngáyén naa tísɔn tě yazuzu yǎ yalúman ai edzóe a tádigi ókōbá, ńdɔ̄ fə bitɔm ai bindugulan bí ngábɔban étēde. 20Miǹgungúl mí ńkúkúmá mí ngádzóe yǎ á Yērúzalɛm, mí dzóé fə̄ Éfrāta ásə é kíníŋ yǎ á yād, bə́ kadəgə bɔ́ yân tóya, bəǹtólo ai ngul alodó. 21Tə́légán hḿ mvéndé naa bod bə́tē bə́ tə́le məlóŋ, tísɔn te ě bə̄lə́ kig nâ e badəgə lóŋoban, ńtíé ósə mabə́ kig lóm ábēndé. 22Mǐ kálaga nâ tə myǎbɔ́ elɛ̌s ású dzǎm tē, edzóe é zā nyāmí ábuí a lodo ósúsúa.